En af de allerstørste nyheder fra det forgangne år var aflivningen af alle de danske mink. Alligevel blev det ikke med et ord nævnt, da statsministeren i går holdt sin nytårstale. Og det vækker i dag undren blandt minkavlerne. - Jeg synes, at når hun nedlægger et helt erhverv, så kunne hun godt have nævnt os på en eller anden måde. Sådan siger Ole Bakke, der er formand for Nordjyllands Pelsdyravlerforening. Minkavlerne blev glemt Ole Bakke har aflivet alle de 15.000 mink, der var på hans minkfarm udenfor Thisted, efter regeringen afgav en ordre, som er blevet kritiseret for at være i strid med grundloven. - Jeg synes, det bar præg af, at alle de møgsager, hun har haft i løbet af året, dem nævnte hun slet ikke, selvom de har fyldt rigtig meget i offentligheden. Hos oppositionspartiet Venstre er man også uforstående overfor, at minkavlerne ikke blev nævnt i nytårstalen. -  Talen omhandlede jo i vidt omfang corona. Det er naturligt. Det gjorde dronningens også. Men hvor du har fat i en politisk tale her, og hvor du i øvrigt takker alle dem, der har ofret sig, så synes jeg godt nok, hun glemte minkavlerne, mener Preben Bang Henriksen (V). Mangler stadig kompensation Og det var ikke bare i nytårstalen, at minkavlerne føler sig glemt. -  Det viser jo bare, at nu er minkene slået ned, og nu er det for regeringen glemt. Nu er vi videre, siger Ole Bakke. Men for Ole Bakke er sagen langt fra slut endnu - Vi har ikke hørt fra dem. Vi har ingen kompensation, eller redegørelse eller noget som helst fået fra dem. Ole Bakke skal nu finde et andet arbejde, og han håber, at der snart kan sættes det sidste punktum i hans tid som minkavler. - Nu er nytåret ovre, så nu må de trække i arbejdstøjet og få lavet den erstatning, som vi synes, vi har krav på, siger han. Vi har i dag forsøgt at få en kommentar fra statsministeren. Men hun er ikke vendt tilbage på vores henvendelse.

Opsummering:
Minkavlerne føler sig glemt i statsminister Mette Frederiksens nytårstale, og også oppositionspolitiker Preben Bang Henriksen undrer sig.